张孝子诗
周原诚 (Yuan)
乱离岁已久，恶类暴如虎。杀人如剖瓜，宁复念人父。哀哉五岁儿，黄发犹旅旅。大孝忘其身，大痛谁遗汝。村墟绝行人，汝父无死所。不有动地号，燐血洒荒土。汝啼非汝声，汝声天地心。天地为惨惨，汝贼空林林。贼心久为铁，至是铁分裂。平生枭獍怀，黯淡动惭色。刃掷父子全，归衣笑相牵。贼徒重唶唶，既去还相怜。如何里巷贤，此事忘流传。我为赋新诗，庶用振人纪。老大长儿孙，有父或弗事。视彼五岁儿，再拜当愧死。